Na temelju članka 41. točke 2. Statuta Grada Zagreba (Službeni glasnik Grada Zagreba 23/16,2/18, 23/18, 3/20, 3/21, 11/21-pročišćeni tekst i 16/22), Gradska skupština Grada Zagreba, na \_\_\_ sjednici, \_\_\_\_\_\_\_\_\_2022., donijela je

**ODLUKU**

**o izmjenama i dopunama Odluke o Stipendiji Grada Zagreba**

**za učenike i studente za izvrsnost**

**Članak 1.**

U Odluci o Stipendiji Grada Zagreba za učenike i studente za izvrsnost, u članku 4., (Službeni glasnik Grada Zagreba 26/21), stavak 2. mijenja se i glasi:

„Ukupan broj Stipendija za studente raspoređuje se na znanstveno-istraživačke i umjetničke studije pri čemu broj Stipendija za umjetničke studije ne može biti manji od njihove razmjerne zastupljenosti na Sveučilištu u Zagrebu po njihovoj upisnoj kvoti s time da se udio studenata umjetničkih studija množi brojem dva.“

**Članak 2.**

U članku 5. točki B) STUDENTI, iza alineje 5. dodaje se nova alineja 6. koja glasi:

„- za studente koji su u prethodnoj akademskoj godini upisali mirovanje studija, odnosno nisu neposredno nakon završenog preddiplomskog studija upisali diplomski studij, da su osim, iz opravdanih razloga, ostvarili najmanje 40 ECTS bodova s ukupnim prosjekom ocjena najmanje 4,0 ili se nalaze u 10 % najuspješnijih studenata na studijskom programu u godini koja je prethodila godini upisanog mirovanja studentskih obveza, odnosno u zadnjoj godini u kojoj su bili u statusu redovitog studenta;“.

Dosadašnja alineja 6. postaje alineja 7.

**Članak 3.**

Iza članka 12. dodaje se članak 12. a koji glasi:

**„Članak 12. a**

Izvannastavna i izvanškolska postignuća učenika u prethodne dvije školske godine u području umjetnosti boduju se na sljedeći način:

sudjelovanja na državnim profesionalnim

umjetničkim manifestacijama 1 bod;

sudjelovanja na međunarodnim profesionalnim

umjetničkim manifestacijama 2 boda;

nagrade na državnim profesionalnim

umjetničkim manifestacijama 2 boda;

d) druge vrijedne nagrade i priznanja 2 boda;

e) nagrade na međunarodnim profesionalnim

 umjetničkim manifestacijama 3 boda.

Pod državnim i međunarodnim profesionalnim umjetničkim manifestacijama iz stavka 1. ovoga članka smatraju se profesionalno žirirani ili kurirani festivali, programi, izložbe, smotre i sl. na kojima je učenik predstavio autorski ili izvođački rad nastao u školskoj, akademskoj ili profesionalnoj produkciji.

Učeniku koji je sudjelovao na državnoj i međunarodnoj profesionalnoj umjetničkoj manifestaciji te učeniku koji je osvojio više nagrada na tim manifestacijama, boduje se najvrjedniji rezultat.“

**Članak 4.**

U članku 13. riječi: „člancima 11. i 12.“ zamjenjuju se riječima : „ člancima 11. i 12. i 12. a“.

**Članak 5.**

U članku 14. stavak 2. mijenja se i glasi:

„Uspjeh u školovanju za studente ostalih godina boduje se na sljedeći način: umnožak ukupnog broja ostvarenih ECTS bodova u prethodnoj akademskoj godini i prosječne ocjene ostvarene na ispitima položenima u prethodnoj akademskoj godini dijeli se s prosječnom ocjenom svih studenata prethodne godine studijskog programa, a dobiveni rezultat dijeli se s brojem 5 i zaokružuje na dvije decimale.“.

Iza stavka 2. dodaju se stavci 3. i 4. koji glase:

„Uspjeh u školovanju za studente ostalih godina koji su imali upisano mirovanje studentskih obveza, boduje se prema ocjenama postignutim u godini koja je prethodila godini mirovanja studentskih obveza, a za studente koji nisu neposredno nakon završenog preddiplomskog studija upisali diplomski studij, boduje se prema ocjenama postignutim u zadnjoj godini u kojoj su imali status redovitog studenta.

Temeljem uspjeha u školovanju studenti ostalih godina mogu ostvariti najviše 20 bodova.“.

**Članak 6.**

U članku 15. stavku 1. riječi: „članak 12.“ zamjenjuju se riječima: „ člancima 12. i 12. a“.

U stavku 2. točkama a), b) i c) riječi: „1 bod“ zamjenjuju se riječima: „2 boda“.

Iza stavka 2. dodaje se novi stavak 3. koji glasi:

„Studentima ostalih godina koji su imali upisano mirovanje studentskih obveza, boduju se izvannastavna postignuća ostvarena u godini koja je prethodila godini mirovanja studentskih obveza, a za studente koji nisu neposredno nakon završenog preddiplomskog studija upisali diplomski studij, prema postignućima ostvarenim u zadnjoj godini u kojoj su imali status redovitog studenta.“.

Dosadašnji stavak 3. postaje stavak 4.

**Članak 7.**

Iza članka 15. dodaje se članak 15. a koji glasi:

**„Članak 15. a**

Izvannastavna postignuća studenata ostalih godina u području umjetnosti ostvarena u prethodnoj godini boduju se na sljedeći način:

a) sudjelovanje na međunarodnoj umjetničkoj manifestaciji 1 bod;

c) nagrada na međunarodnoj umjetničkoj manifestaciji 2 boda;

c) vrijedno priznanje 2 boda.

Pod međunarodnim umjetničkim manifestacijama iz stavka 1. ovoga članka smatraju se profesionalno žirirani ili kurirani festivali, programi, izložbe, smotre i sl. na kojima je student predstavio autorski ili izvođački rad nastao u akademskoj ili profesionalnoj produkciji.“.

**Članak 8.**

# Članak 16. mijenja se i glasi:

**„**Povjerenstvo rangira kandidate za dodjelu Stipendije za studente prve godine na temelju bodova ostvarenih prema članku 12., 12 a. i članku 14. stavku 1. ove odluke, a za studente ostalih godina na temelju bodova ostvarenih prema članku 14. stavku 2., članku 15. stavcima 1. i 2. i članku 15 a. ove odluke.“

**Članak 9.**

U članku 17. stavku 2. iza riječi: „Stipendija“ stavlja se zarez i dodaju riječi: „ kao i u slučaju da jedan ili više kandidata umjetničkih studija ostvari jednak ili veći broj bodova od zadnjeg kandidata na prijedlogu rang liste“.

**Članak 10.**

U članku 20. stavku 1. iza riječi: „dodjeljuje“ dodaju se riječi:“ za trajanja statusa redovitog učenika, odnosno za trajanja statusa redovitog studenta“.

**Članak 11.**

Iza članka 22. dodaje se članak 22. a koji glasi:

**„Članak 22. a**

Korisnik Stipendije dužan je i nakon prestanka korištenja Stipendije obavještavati nadležno gradsko upravno tijelo o tijeku školovanja i zaposlenju.

Nadležno gradsko upravno tijelo ima pravo provjere točnosti podataka i dokumentacije što ih je dostavio kandidat za dodjelu Stipendije, odnosno korisnik Stipendije.“.

**Članak 12.**

U članku 23. alineji 5. iza riječi: „podatke o“ dodaju se riječi: „školovanju i“.

Iza stavka 1. dodaje se stavak 2. koji glasi:

„U opravdanim slučajevima koje procjenjuje Povjerenstvo, gradonačelnik može, na prijedlog Povjerenstva, korisnika Stipendije osloboditi obveze vraćanja Stipendije ili mu obvezu vraćanja Stipendije odgoditi na određeno vrijeme.“.

**Članak 13.**

Ova odluka stupa na snagu osmoga dana od dana objave u Službenom glasniku Grada Zagreba.

KLASA:

URBROJ:

Zagreb,

**PREDSJEDNIK**

**GRADSKE SKUPŠTINE**

**Joško Klisović**

**O B R A Z L O Ž E N J E**

**Prijedloga odluke o izmjenama i dopunama Odluke o Stipendiji Grada Zagreba za učenike i studente za izvrsnost**

**I. PRAVNI TEMELJ ZA DONOŠENJE ODLUKE**

Pravni temelj za donošenje Odluke o izmjenama i dopunama Odluke o Stipendiji Grada Zagreba za učenike i studente za izvrsnost je članak 41. točka 2. Statuta Grada Zagreba (Službeni glasnik Grada Zagreba 23/16,2/18, 23/18, 3/20, 3/21, 11/21-pročišćeni tekst i 16/22), koji propisuje da Gradska skupština Grada Zagreba donosi odluke i druge opće akte kojima uređuje pitanja iz samoupravnog djelokruga Grada Zagreba.

**II. OCJENA STANJA, OSNOVNA PITANJA KOJA SE TREBAJU UREDITI I SVRHA KOJA SE ŽELI POSTIĆI UREĐIVANJEM ODNOSA NA PREDLOŽENI NAČIN**

Odlukom o Stipendiji Grada Zagreba za učenike i studente za izvrsnost (Službeni glasnik Grada Zagreba 26/21, u daljnjem tekstu: Odluka) uređeni su uvjeti, postupak i kriteriji za dodjelu Stipendije Grada Zagreba za izvrsnost učenicima srednjih škola, studentima sveučilišnih preddiplomskih, diplomskih i integriranih studija, kratkih stručnih studija, preddiplomskih stručnih studija i specijalističkih diplomskih stručnih studija te prava i obveze korisnika Stipendije.

Izmjene i dopune Odluke o Stipendiji Grada Zagreba za učenike i studente za izvrsnost predlažu se jer je primjena Odluke u praksi ukazala na potrebu dopuna odnosno izmjena pojedinih odredbi s ciljem da primjena Odluke u praksi bude učinkovitija.

Odlukom je propisano da pravo sudjelovanja na natječaju imaju studenti ostalih godina koji su u prethodnoj godini bili upisani na taj studij ili, ako se radi o diplomskom studiju, na neki od preddiplomskih studija, a ostvarili su u prethodnoj akademskoj godini najmanje 40 ECTS bodova s ukupnim prosjekom ocjena najmanje 4,0 ili su se nalazili u 10 % najuspješnijih studenata na studijskom programu. U praksi se pokazalo potrebnim urediti i slučajeve kada je kandidat imao upisano mirovanje studentskih obveza te kada nije neposredno nakon završenog preddiplomskog studija upisao diplomski studij te omogućiti i tim kandidatima mogućnost prijave na natječaj za dodjelu Stipendije.

Također je uočeno da neki od kandidata ostvaruju zapažene uspjehe na značajnim izložbama, festivalima, smotrama i sl. u umjetničkom području te se pokazalo potrebnim vrednovati njihova postignuća i na ovim umjetničkim manifestacijama.

Dosadašnji način bodovanja uspjeha u studiju studenata ostalih godina doveo do velikog nesrazmjera u broju bodova ostvarenih temeljem uspjeha u studiju i broja bodova koje je kandidat mogao ostvariti temeljem izvannastavnih postignuća pa se, radi ujednačavanja ova dva kriterija, predlaže novi način bodovanja uspjeha u školovanju i izvannastavnih postignuća studenata ostalih godina.

Također se predlaže da gradonačelnik, na prijedlog Povjerenstva, može povećati broj stipendija i u slučaju da jedan ili više kandidata umjetničkih studija ostvari jednak ili veći broj bodova od zadnjeg kandidata na prijedlogu rang liste, kako se ne bi dogodilo da stipendiju ne dobije kandidat umjetničkog studija koji je ostvario veći broj bodova od zadnjeg kandidata na prijedlogu liste zbog toga što prelazi utvrđeni broj stipendija za dodjelu studentima umjetničkih studija.

Dosadašnjom odredbom propisano je da Stipendija se dodjeljuje za tekuću školsku ili akademsku godinu na deset mjeseci. Međutim, studenti pojedinih studija diplomiraju prije isplate svih 10 rata Stipendije (u lipnju) te im Stipendija ne bi trebala biti isplaćivana za mjesec/e nakon završetka studija, već bi im zadnja rata Stipendije bila isplaćena za mjesec u kojem su diplomirali.

S obzirom na to su korisnici Stipendije, nakon završetka školovanja, obvezni zaposliti se i raditi na području Grada Zagreba, odnosno Republike Hrvatske, najmanje onoliko vremena koliko su primali Stipendiju, potrebno je utvrditi obvezu korisnika Stipendije obavještavanja nadležnog gradskog upravnog tijela o tijeku školovanja i zaposlenju, kao i utvrditi pravo gradskog upravnog tijela provjere točnosti podataka i dokumentacije što ih je dostavio kandidat za dodjelu Stipendije, odnosno korisnik Stipendije.

Kako je korisnik Stipendije obvezan vratiti primljeni iznos Stipendije ako npr. ne završi razred za koji je primao Stipendiju odnosno, ako u akademskoj godini za koju je primao Stipendiju iz neopravdanih razloga ostvari manje od 40 ECTS bodova, predlaže se da gradonačelnik može, u opravdanim slučajevima koje procjenjuje Povjerenstvo, na prijedlog Povjerenstva korisnika Stipendije osloboditi obveze vraćanja Stipendije ili mu obvezu vraćanja Stipendije odgoditi na određeno vrijeme.

S obzirom na navedeno, predlaže se Gradskoj skupštini Grada Zagreba donošenje Odluke o izmjenama i dopunama Odluke o Stipendiji Grada Zagreba za učenike i studente za izvrsnost u predloženom tekstu.

**III. SREDSTVA ZA PROVOĐENJE ODLUKE**

U gradskom proračunu nije potrebno osigurati dodatna sredstva za provođenje predložene odluke.

**IV. OBRAZLOŽENJE ODREDABA PRIJEDLOGA ODLUKE**

**Člankom 1.** propisuje se da se ukupan broj Stipendija za studente raspoređuje na znanstveno-istraživačke i umjetničke studije, pri čemu broj Stipendija za umjetničke studije ne može biti manji od njihove razmjerne zastupljenosti na Sveučilištu u Zagrebu po njihovoj upisnoj kvoti s time da se udio studenata umjetničkih studija množi brojem dva.

**Člankom 2.** utvrđuje se, kao jedan od uvjeta za sudjelovanje na natječaju za studente koji su u prethodnoj akademskoj godini upisali mirovanje studija, odnosno nisu neposredno nakon završenog preddiplomskog studija upisali diplomski studij, da su osim iz opravdanih razloga ostvarili najmanje 40 ECTS bodova s ukupnim prosjekom ocjena najmanje 4,0 ili se nalaze u 10 % najuspješnijih studenata na studijskom programu u godini koja je prethodila godini upisanog mirovanja studentskih obveza, odnosno u zadnjoj godini u kojoj su bili u statusu redovitog studenta.

**Člankom 3.** propisuje se da se izvannastavna i izvanškolska postignuća učenika u prethodne dvije školske godine u području umjetnosti boduju se na sljedeći način:

sudjelovanja na državnim profesionalnim

umjetničkim manifestacijama 1 bod;

sudjelovanja na međunarodnim profesionalnim

umjetničkim manifestacijama 2 boda;

nagrade na državnim profesionalnim

umjetničkim manifestacijama 2 boda;

d) druge vrijedne nagrade i priznanja 2 boda;

e) nagrade na međunarodnim profesionalnim

umjetničkim manifestacijama 3 boda.

Pod državnim i međunarodnim umjetničkim manifestacijama iz stavka 1. ovoga članka smatraju se profesionalno žirirani ili kurirani festivali, programi, izložbe, smotre i sl. na kojima je učenik predstavio autorski ili izvođački rad nastao u školskoj, akademskoj ili profesionalnoj produkciji.

Učeniku koji je sudjelovao na državnoj i međunarodnoj umjetničkoj manifestaciji te učeniku koji je osvojio više nagrada na tim manifestacijama, boduje se najvrjedniji rezultat.“

**Člankom 4.** utvrđuje se daPovjerenstvo rangira kandidate za dodjelu Stipendije za učenike na temelju bodova ostvarenih prema člancima 11., 12. i 12 a. Odluke.

**Člankom 5.** propisuje se da seuspjeh u školovanju za studente ostalih godina boduje na način da se umnožak ukupnog broja ostvarenih ECTS bodova u prethodnoj akademskoj godini i prosječne ocjene ostvarene na ispitima položenima u prethodnoj akademskoj godini dijeli s prosječnom ocjenom svih studenata prethodne godine studijskog programa, a dobiveni rezultat se dijeli s brojem 5 i zaokružuje na dvije decimale te da se, za studente ostalih godina koji su imali upisano mirovanje studentskih obveza, uspjeh u školovanju boduje prema ocjenama postignutim u godini koja je prethodila godini mirovanja studentskih obveza, a za studente koji nisu neposredno nakon završenog preddiplomskog studija upisali diplomski studij, prema ocjenama postignutim u zadnjoj godini u kojoj su imali status redovitog studenta te da temeljem uspjeha u školovanju studenti ostalih godina mogu ostvariti najviše 20 bodova.

**Člankom 6.** određuje se da se izvannastavna postignuća studenata prve godine vrednuju prema članku 12. i 12 a. Odluke i utvrđuje da se izvannastavna postignuća studenata ostalih godina ostvarena u prethodnoj godini boduju se na sljedeći način:

1. objavljen rad u znanstvenim i stručnim časopisima, izlaganje na znanstvenoj ili

stručnoj konferenciji, sudjelovanje u znanstvenom ili stručnom projektu 2 boda;

1. nagrada na značajnim natjecanjima 2 boda;
2. vrijedno priznanje 2 boda,

te da se studentima ostalih godina koji su imali upisano mirovanje studentskih obveza boduju izvannastavna postignuća ostvarena u godini koja je prethodila godini mirovanja studentskih obveza, a studentima koji nisu neposredno nakon završenog preddiplomskog studija upisali diplomski studij, prema postignućima ostvarenim u zadnjoj godini u kojoj su imali status redovitog studenta.

**Člankom 7.** utvrđuje se da se izvannastavna postignuća studenata ostalih godina u području umjetnosti ostvarena u prethodnoj godini boduju se na sljedeći način:

a) sudjelovanje na međunarodnoj umjetničkoj manifestaciji 1 bod;

c) nagrada na međunarodnoj umjetničkoj manifestaciji 2 boda;

c) vrijedno priznanje 2 boda,

te da se međunarodnim umjetničkim manifestacijama smatraju s profesionalno žirirani ili kurirani festivali, programi, izložbe, smotre i sl. na kojima je student predstavio autorski ili izvođački rad nastao u akademskoj ili profesionalnoj produkciji.

**Člankom 8.** određuje se da se Povjerenstvo rangira kandidate za dodjelu Stipendije za studente prve godine na temelju bodova ostvarenih prema članku 12., 12 a. i članku 14. stavku 1. Odluke, a za studente ostalih godina na temelju bodova ostvarenih prema članku 14. stavku 2., članku 15. stavcima 1. i 2. i članku 15 a. Odluke.

**Člankom 9.** utvrđuje se daće gradonačelnik, na prijedlog Povjerenstva, povećati broj Stipendijaako dva ili više kandidata kao zadnji na prijedlogu pojedine rang-liste kandidata ostvare jednak broj bodova, kao i u slučaju da jedan ili više kandidata umjetničkih studija ostvari jednak ili veći broj bodova od zadnjeg kandidata na prijedlogu rang liste.

**Člankom 10.** propisuje se da Stipendija se dodjeljuje za trajanja statusa redovitog učenika, odnosno za trajanja statusa redovitog studenta za tekuću školsku ili akademsku godinu na deset mjeseci, odnosno pet mjeseci ako u tom roku prema nastavnom planu škole ili studijskom programu za koji je Stipendija odobrena, završava nastavni plan korisnika Stipendije.

**Člankom 11.** propisuje se da je korisnik Stipendije dužan i nakon prestanka korištenja Stipendije obavještavati nadležno gradsko upravno tijelo o tijeku školovanja i zaposlenju, a nadležno gradsko upravno tijelo ima pravo provjere točnosti podataka i dokumentacije što ih je dostavio kandidat za dodjelu Stipendije, odnosno korisnik Stipendije.

**Člankom 12.** određuje se da je korisnik Stipendije dužan je vratiti primljeni iznos Stipendije i ako bez opravdanog razloga i u roku ne dostavi podatke o školovanju te da Gradonačelnik može u opravdanim slučajevima koje procjenjuje Povjerenstvo, na prijedlog Povjerenstva, korisnika Stipendije osloboditi obveze vraćanja Stipendije ili mu obvezu vraćanja Stipendije odgoditi na određeno vrijeme.

**Člankom 13.** utvrđuje se da Odluka o izmjenama i dopunama odluke o Stipendiji Grada Zagreba za učenike i studente za izvrsnost stupa na snagu osmoga dana od dana objave u Službenom glasniku Grada Zagreba što je sukladno članku 120. stavku 2. Poslovnika Gradske skupštine Grada Zagreba (Službeni glasnik Grada Zagreba 17/09, 6/13, 7/14, 24/16-ispravak, 2/17, 9/17-pročišćeni tekst, 13/18, 20/18-ispravak, 2/19, 8/21, 11/21-pročišćeni tekst i 17/21-ispravak), kojim je propisano da odluke i drugi opći akti stupaju na snagu najranije osmoga dana od dana objave.